Førstemann ut med Spesialitet-merke til norsk øl

HELNORSK ØL: – For oss betyr Spesialitet-merket en anerkjennelse for håndverket melting og brygging, samt tradisjonene som har overlevd i Stjørdal, sier Roar Sandodden fra Klostergården håndbryggeri. Foto: ROAR A. FORDAL,

Hedret for norsk humle og malt i ølet

Ølet «Alstadberger» fra Klostergården håndbryggeri på Tautra ble i dag tildelt det første Spesialitet-merket til et norsk øl.

12. juni 2014

Artikkelen er over seks år gammel

Øl består i all hovedsak av norsk vann og importert malt, humle og gjær.

Fakta merkeordningen ● Spesialitet-merket bekrefter at produktet er en unik smaksopplevelse. ● I dag har cirka 200 norske kvalitetsprodukter fått dette merket. ● For å få Spesialitetsmerket skal et antall fastlagte krav være oppfylt, som at produktet skal være av norsk råvare, og være laget i Norge. ● Et utvalg bestående av 10 fagpersoner vurderer produktets smak og innstiller til godkjenning. ● Spesialitet tildeles av Matmerk, en uavhengig stiftelse opprettet av Landbruks- og matdepartementet. Kilde: MATMERK Vis mer

For å få Spesialitet-merket må ølet inneholde norskprodusert malt og humle.

Ølet «Alstadberger» fra Klostergården håndbryggeri ble i dag førstemann ut til å motta Spesialitet-merket til et norsk øl.

Landbruks- og matminister Sylvi Listhaug stod for utdelingen av som fant sted under Norsk Bryggeriforenings årsmøte i Bergen.

– Endelig har vi fått det første norske ølet med Spesialitet-merket for sin unike smak, brygget på norske råvarer, kjærlighet og tradisjon, sa Listhaug da hun i dag delte ut det aller første Spesialitet-merket til et norsk øl.

Spesialitetsmerket administreres av Matmerk, en uavhengig stiftelse opprettet av Landbruks- og matdepartementet.

ØL-MINISTER: Landbruks- og matminister Sylvi Listhaug delte ut det første Spesialitet-merket til et norsk øl. Foto: ULRIKA WALMARK,VG

Gode smaksopplevelser

Listhaug mente det nå var på tide å få øl inn i samme merkeordning som de andre unike nasjonale smakene, for å vise forbrukerne veien til flere gode norske smaksopplevelser.

– Norsk ølbrygging har hatt en eventyrlig utvikling de siste årene. Å være den første statsråden som deler ut det første Spesialitet-merket til et norsk øl, gjør meg glad. En milepæl er nådd for både norske bryggerier og for selve merkeordningen, sa Listhaug i sin tale.

At forbrukerne i stadig større grad verdsetter norsk mat og drikke sammen i et helhetlig måltid, vitner blant annet det store utvalget av håndverksøl om.

I følge Klostergården håndbryggeri, er maltølet spesielt ved at de melter og tørker maltet på samme måte som vikingene.

– Dette er en ekte og tradisjonstro kulturskatt. For oss betyr Spesialitet-merket en anerkjennelse for håndverket melting og brygging, samt tradisjonene som har overlevd i Stjørdal, sier Roar Sandodden fra Klostergården håndbryggeri.

Historisk sett ble øl i Norge brygget på norsk malt, humle og urter av ulike slag.

Kaldt klima

Det norske klimaet gjør det imidlertid ikke lønnsomt å produsere malt- og humletyper som egner seg til storproduksjon av øl.

Derfor har malt vært importert fra blant annet Sverige, Danmark og Tyskland, mens humle i stor grad kommer fra Tyskland og Tsjekkia.

Til VG uttalte i fjor Matmerks administrerende direktør Nina Sundqvist at tiden nå er inne for å komplettere de unike smaksopplevelsene de allerede har i stallen, med øl som ny kategori.

Hensikten med Spesialitet-merket var å stimulere til norsk verdiskaping av humle og malt, tilføre produsentene merverdi og gjøre det lett for forbrukerne å velge norsk kvalitet.

– Derfor er det i dag ekstra gjevt å ha fått på plass det første norske ølet, sier Sundqvist.

DETTE ER HUMLE:

Humlen er ølets krydder, og tilfører ølet bitter smak og aroma. Uten humle (eller andre bitre urter) vil ølet som regel bli for søtt og mektig. Humlen gjør også ølet mer holdbart. I moderne ølbrygging brukes pellets der bitterstoffene fra hunnblomsterstandene er konsentrert. Hannblomstene mangler bitterstoffer, og hannplantene har derfor ikke blitt dyrket.

Kilde: Skog og landskap

DETTE ER MALT:

Malt er spiret og tørket korn, oftest bygg på grunn av byggets høye enzympotensial. Under prosessen dannes ulike enzymer, som vanligvis brukes til å bryte ned stivelsen ned til sukkerarter gjennom enzymatisk aktivitet under mesking. Malt brukes til å brygge øl og til produksjon av enkelte typer brennevin, særlig whisky. Malt fremstilles industrielt i et malteri. Malt er rikt på B-vitamin.

Kilde: Wikipedia

Publisert: 12.06.14 kl. 13:24

Mer om Mat og drikke